ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1684/97 υποβολή: Franz Linser (NI) προς την Επιτροπή (20 Μαΐου 1997)

Θέμα: Εισφορές ΕΕ/όγκος ενισχύσεων

Στην Αυστρία ανακοινώθηκαν από τα μέσα μαζικής ενημέρωσης διαφορετικοί αριθμοί όσον αφορά τις πραγματικές δαπάνες ένταξης και το ύψος των ενισχύσεων, τις οποίες λαμβάνει η Αυστρία μέσω των διαφόρων προγραμμάτων.

1. Πόσο υψηλή ήταν για το 1996 η εισφορά της Αυστρίας ως μέλος της ΕΕ;

2. Πόσο υψηλά θα είναι αντίστοιχα τα ποσά για το 1997 και το 1998;

3. Πόσο υψηλές ήταν οι πιστώσεις που προέβλεπε η Επιτροπή, οι οποίες θεωρητικά θα μπορούσαν να είχαν «επιστραφεί» στην Αυστρία;

4. Πόσο υψηλές είναι οι πιστώσεις που έχει εγκρίνει η Επιτροπή, οι οποίες θεωρητικά θα μπορούσαν να επιστραφούν στην Αυστρία;

5. Ποιές πιστώσεις επιστράφησαν πραγματικά από την ΕΕ το 1996 στην Αυστρία (αναλυτικά ανάλογα με τους τομείς ενίσχυσης και τους τίτλους ενισχύσεων);

6. Πόσο μεγάλη είναι η εκάστοτε διαφορά μεταξύ των θεωρητικών πιστώσεων ενίσχυσης, των πιστώσεων που έχουν εγκριθεί για ενίσχυση από την ΕΕ και των πιστώσεων που έχουν πραγματικά επιστραφεί στην Αυστρία για το έτος 1996;

7. Ποιές πιστώσεις ενισχύσεως που έχουν εγκριθεί για την Αυστρία το 1996 και δεν έχουν εξαντληθεί μπορούν να μεταφερθούν στο 1997 και τοιουτοτρόπως να μη χαθούν;

8. Ποιές πιστώσεις που έχουν εγκριθεί για την Αυστρία και δεν έχουν εξαντληθεί εκπίπτουν και ως εκ τούτου χάνονται για την Αυστρία;

9. Ποιές ενισχύσεις έχει ζητήσει η Αυστρία για το 1997 μέχρι σήμερα;

10. Ποιές ενισχύσεις από αυτές που έχει ζητήσει η Αυστρία για το 1997 έχουν εγκριθεί μέχρι σήμερα εκ μέρους της Επιτροπής;

Συμπληρωματική απάντηση του κ. Santer εξ ονόματος της Επιτροπής (14 Νοεμβρίου 1997)

Το αξιότιμο μέλος του Κοινοβουλίου παρακαλείται να συμβουλευθεί τη μελέτη σχετικά με τις συνεισφορές στον κοινοτικό προϋπολογισμό, η οποία διαβιβάστηκε στο Κοινοβούλιο στις 14 Οκτωβρίου 1997 ((SEC(97)1918. )).
ΓΡΑΠΤΗ ΕΡΩΤΗΣΗ E-3374/97 υποβολή: Markus Ferber (PPE) προς το Συμβούλιο (23 Οκτωβρίου 1997)

Θέμα: Αποδεικτικό υποχρεωτικής ασφάλισης ασθενείας - Υποχρέωση προσκόμισης του εντύπου Ε111

Για την εγγραφή σε γαλλικά ΑΕΙ, όπως είναι το Conservatoire στο Παρίσι, πρέπει οι φοιτητές, να προσκομίσουν, ως αποδεικτικό ότι είναι εγεγγραμμένοι σε ταμείο υποχρεωτικής ασφάλισης ασθενείας, το έντυπο Ε111. Τα άτομα που έχουν ιδιωτική ασφάλιση ή είναι ασφαλισμένα σε δημόσιο φορέα δεν διαθέτουν τέτοιο έντυπο.

Μολαταύτα, κατά την εγγραφή απαιτείται η προσκόμιση αυτού του εντύπου, ενώ δεν αναγνωρίζονται τα αποδεικτικά ασφάλισης σε ιδιωτικούς φορείς ή σε δημόσιες αρχές.

Σας παρακαλώ να μου ανακοινώσετε σε ποιές ενέργειες πρόκειται να προβεί το Συμβούλιο, προκειμένου να καταστεί δυνατή η αναγνώριση των αποδεικτικών ασφάλισης ασθενείας σε ιδιωτικούς ασφαλιστικούς φορείς.

Απάντηση (15 Ιανουαρίου 1998)

Το Συμβούλιο σημειώνει ότι, επί του παρόντος, οι σπουδαστές δεν καλύπτονται πλήρως από τον κανονισμό 1408/71 σχετικά με την εφαρμογή των συστημάτων κοινωνικής ασφάλισης στους μισθωτούς, τους αυτοαπασχολούμενους και τα μέλη των οικογενειών τους που διακινούνται εντός της Κοινότητας (τελευταία διατύπωσή του δημοσιεύθηκε στην Επίσημη Εφημερίδα L 28, της 30ής Ιανουαρίου 1997). Αυτό επισημαίνεται και στο Πράσινο Βιβλίο της Επιτροπής σχετικά με τα εμπόδια στην κινητικότητα, το οποίο συζητήθηκε από το Συμβούλιο Παιδείας στις 26 Ιουνίου 1997.

Ωστόσο, η Ευρωπαϊκή Επιτροπή υπέβαλε πρόταση τροποποίησης του κανονισμού ώστε το πεδίο εφαρμογής του να επεκταθεί μεταξύ άλλων στους σπουδαστές. Η πρόταση αυτή συζητείται επί του παρόντος στα πλαίσια των ομάδων του Συμβουλίου.

Σημειωτέον ότι, όπως προκύπτει από τη νομολογία του Δικαστηρίου, τα άρθρα 127 και 6 της Συνθήκης απαγορεύουν οποιαδήποτε διάκριση μεταξύ υπηκόων των κρατών μελών όσον αφορά την πρόσβαση στην επαγγελματική εκπαίδευση μέσα στην Κοινότητα.

Παρατηρείται εξάλλου ότι η Οδηγία 93/96/ΕΟΚ του Συμβουλίου, της 29ης Οκτωβρίου 1993, σχετικά με το δικαίωμα διαμονής των σπουδαστών, προβλέπει ότι «τα κράτη μέλη αναγνωρίζουν δικαίωμα διαμονής σε κάθε σπουδαστή-υπήκοο κράτους μέλους, ... υπό τον όρο ότι θα είναι εγγεγραμμένος σε αναγνωρισμένο εκπαιδευτικό ίδρυμα προκειμένου να παρακολουθήσει, κατά κύρια απασχόληση, κύκλο επαγγελματικής εκπαίδευσης και ότι διαθέτει υγειονομική ασφάλιση η οποία καλύπτει το σύνολο των κινδύνων στο κράτος μέλος υποδοχής».

Η μέριμνα για την ορθή εφαρμογή της κοινοτικής νομοθεσίας είναι έργο της Ευρωπαϊκής Επιτροπής και, σε τελευταία ανάλυση, η εξασφάλιση της τήρησης του νόμου κατά την εφαρμογή και την ερμηνεία της Συνθήκης ΕΚ είναι έργο του Δικαστηρίου.
ΓΡΑΠΤΗ ΕΡΩΤΗΣΗ E-3001/97 υποβολή: Roberta Angelilli (NI) προς την Επιτροπή (1η Οκτωβρίου 1997)

Θέμα: Παρατυπίες στις διαδικασίες δημοπράτησης για την κατασκευή στη Ρώμη της ανατολικής περιφερειακής οδού και της υπόγειας διάβασης του Castel Sant' Angelo

Από πρόσφατα άρθρα στον τύπο γνωστοποιήθηκε ότι η Ευρωπαϊκή Επιτροπή ακύρωσε τη διαδικασία δημοπράτησης για τη μελέτη της νέας ανατολικής περιφερειακής οδού της Ρώμης που το δημοτικό συμβούλιο της Ρώμης έχει ήδη αναθέσει για ποσόν ύψους 7 δισ. λιρέτες στους κρατικούς σιδηροδρόμους. Η όλη κατάσταση προεκλήθη μάλλον από τη μη τήρηση εκ μέρους του δήμου της Ρώμης της διαδικασίας που προβλέπουν οι ευρωπαϊκοί κανονισμοί για τους δημόσιους διαγωνισμούς, γεγονός που συνεπάγεται ότι χρειάζεται σήμερα να επαναληφθεί η δημοπράτηση.

Στο ίδιο άρθρο του τύπου διατυπώνονται ανάλογες αμφιβολίες για τους διαγωνισμούς σχετικά με τη μελέτη της υπόγειας διάβασης του Castel Sant' Angelo έστω και αν η Επιτροπή, απαντώντας στη γραπτή ερώτηση Ε-1270/97 ((ΕΕ C 373 της 9.12.1997, σελ. 97.)) της 21.3.1997 τόνισε ότι δεν έχει περιέλθει στην αντίληψή της κάποια παραβίαση των κοινοτικών κανονισμών όσον αφορά τους δημόσιους κανονισμούς για την υπόθεση αυτή.

Υπό το πρίσμα των ανωτέρω ερωτάται η Επιτροπή:

1. Μπορεί να επιβεβαιώσει την είδηση σχετικά με την ακύρωση της διαδικασίας δημοπράτησης όσον αφορά τη μελέτη της νέας ανατολικής περιφερειακής οδού;

2. Εάν ναί, μπορεί να διευκρινίσει τους λόγους της απόφασης αυτής και τους τρόπους με τους οποίους ελήφθη;

3. Στην περίπτωση της υπόγειας διάβασης του Castel Sant' Angelo μπορεί να επιβεβαιώσει την προηγούμενη απάντησή της διαψεύδοντας τους θορύβους που εμφανίσθηκαν στον ιταλικό τύπο;

Απάντηση του κ. Monti εξ ονόματος της Επιτροπής (18 Νοεμβρίου 1997)

1. και 2. Η Επιτροπή δεν μπορεί να ακυρώσει τις αποφάσεις που λαμβάνονται από τις εθνικές αρχές. Μετά την υποβολή καταγγελίας σχετικά με το έργο της νέας ανατολικής παράκαμψης της Ρώμης, ζήτησε από τις ιταλικές αρχές πληροφορίες σχετικά με τη διαδικασία που ακολουθήθηκε για την ανάθεση της σύμβασης. Στην απάντησή τους στο αίτημα αυτό, οι ιταλικές αρχές ανέφεραν ότι εξετάζουν, μαζί με την F.S. (Ferrovie dello Stato) SpA, νέες εναλλακτικές λύσεις για τη συνέχιση του σχεδίου και την κατασκευή, στη συνέχεια, του έργου.

3. Η Επιτροπή διαβεβαιώνει ότι δεν έχει λάβει καμία καταγγελία σχετικά με την ανάθεση της σύμβασης για το έργο της υπόγειας διάβασης Castel Sant' Angelo. Το Aξιότιμο Mέλος του Κοινοβουλίου καλείται να στείλει στην Επιτροπή τις πληροφορίες που τυχόν έχει στη διάθεσή του για την εν λόγω διαδικασία.
ΓΡΑΠΤΗ ΕΡΩΤΗΣΗ E-3214/97 υποβολή: David Martin (PSE) προς την Επιτροπή (16 Οκτωβρίου 1997)

Θέμα: Χρήση αδέσποτων σκύλων και γάτων για ζωοτομία στο Βέλγιο

Είναι ενήμερη η Επιτροπή για τους ισχυρισμούς περί παραβιάσεως της Οδηγίας 86/609/ΕΟΚ ((ΕΕ L 358 της 18.12.1986, σελ. 1. )) στο Βέλγιο βασιζόμενους σε αποδεικτικά στοιχεία από βιντεοσκοπίσεις και καταγγελίες αυτόπτων μαρτύρων σχετικά με τη χρήση αδέσποτων σκύλων και γάτων για πειράματα στο εργαστήριο;

Επιπλέον, γνωρίζει η Επιτροπή σχετικά με τις μαρτυρίες από τις οποίες προκύπτει ότι υπάρχουν σκύλοι και γάτοι που κρατούνται έγκλειστοι υπό συνθήκες διαβίωσης σαφώς υποδεέστερες έναντι των απαιτούμενων από τη σχετική νομοθεσία; Εάν ναι, τι μέτρα προτίθεται να λάβει η Επιτροπή για να αντιμετωπίσει αυτή την παραβίαση της νομοθεσίας που διεπράχθη από κράτος μέλος;

Απάντηση της κας Bjerregaard εξ ονόματος της Επιτροπής (19 Νοεμβρίου 1997)

Η Επιτροπή, αποδέκτης καταγγελίας για τα όσα αναφέρει το Αξιότιμο Μέλος του Κοινοβουλίου, επικοινώνησε με τις εθνικές αρχές προκειμένου να βεβαιωθεί για την τήρηση των διατάξεων της οδηγίας 86/609/ΕΟΚ του Συμβουλίου της 24ης Νοεμβρίου 1986 περί της προστασίας των ζώων που χρησιμοποιούνται για πειραματικούς ή άλλους επιστημονικούς σκοπούς.

Βάσει των σχετικών διευκρινίσεων, η Επιτροπή θα συνεχίσει την διερεύνηση της υπόθεσης. Στο πλαίσιο αυτό, δεν θα παραλείψει να λάβει όλα τα μέτρα τα αναγκαία για τη διαφύλαξη της κοινοτικής νομιμότητας, περιλαμβανομένης, ενδεχομένως, της ενάρξεως επί παραβάσει διαδικασίας βάσει του άρθρου 169 της Συνθήκης ΕΚ.
ΓΡΑΠΤΗ ΕΡΩΤΗΣΗ E-3376/97 υποβολή: Richard Howitt (PSE) προς το Συμβούλιο (23 Οκτωβρίου 1997)

Θέμα: Κώδικας συμπεριφοράς για ευρωπαοκές επιχειρήσεις που ασκούν δραστηριότητα σε τρίτες χώρες

Τον Δεκέμβριο του 1996, το Ευρωπαϊκό Κοινοβούλιο ενέκρινε ψήφισμα Α4-0400/96 ((ΕΕ C 20 της 20.01.1997, σελ. 161. )) σχετικά με τα δικαιώματα του ανθρώπου ανά τον κόσμο στην περίοδο 1995/1996 και την πολιτική της Ένωσης στον τομέα των δικαιωμάτων του ανθρώπου.

Στο άρθρο 20 καλείται το Συμβούλιο να «υποβάλει σύντομα πρόταση ενός κώδικα συμπεριφοράς για τις ευρωπαϊκές επιχειρήσεις που ασκούν δραστηριότητα σε τρίτες χώρες, ο οποίος να τις υποχρεώνει να σέβονται τα ανθρώπινα δικαιώματα σε όλες τις μορφές τους (πολιτικά, κοινωνικά, οικονομικά, περιβαλλοντικά), συμπεριλαμβανομένων μηχανισμού ελέγχου και κυρώσεων βάσει της υφιστάμενης πρότασης του ΟΟΣΑ».

Για πότε θα πρέπει το Ευρωπαϊκό Κοινοβούλιο να αναμένει την πρόταση αυτή από το Συμβούλιο;

Απάντηση (19 Ιανουαρίου 1998)

Υπενθυμίζεται στον αξιότιμο βουλευτή ότι καμιά διάταξη των Συνθηκών δεν προβλέπει ότι το Συμβούλιο θα υποβάλει στο Ευρωπαϊκό Κοινοβούλιο πρόταση σχετικά με κώδικα συμπεριφοράς ο οποίος θα επιβάλλει υποχρεώσεις στις ευρωπαϊκές επιχειρήσεις που ασκούν δραστηριότητα σε τρίτες χώρες.
ΓΡΑΠΤΗ ΕΡΩΤΗΣΗ P-3808/97 υποβολή: Ernesto Caccavale (UPE) προς την Επιτροπή (17 Νοεμβρίου 1997)

Θέμα: Απώλεια κοινοτικών κονδυλίων

Τα Π.Κ.Ε. (Προγράμματα Κοινοτικού Ενδιαφέροντος) όπως τα HORIZON, ADAPT, NOW, YOUTHSTART μαζί με το πρόγραμμα Emergenza Occupazione Sud ( Έκτακτο Πρόγραμμα για την Απασχόληση στη Νότια Ιταλία) έχουν ιδιαίτερη σημασία για τις περιοχές του στόχου 1. Θα μπορούσε άραγε να αναφέρει η Επιτροπή:

1. αν υπάρχει προθεσμία για την απορρόφηση των εν λόγω κονδυλίων, και πότε λήγει;

2. αν υφίσταται τέτοια προθεσμία, μπορεί άραγε να παραταθεί σε περίπτωση μη έναρξης των εργασιών;

3. αν η μη έναρξη των εργασιών είναι καθοριστική για την απώλεια των κονδυλίων, ειδικότερα για την περιφέρεια της Καμπανίας;

Απάντηση του κ. Flynn εξ ονόματος της Επιτροπής (15 Δεκεμβρίου 1997)

1. Όσον αφορά το πολυπεριφερειακό λειτουργικό πρόγραμμα «Emergenza Occupazionale Sud», την κοινοτική πρωτοβουλία Emploi και την κοινοτική πρωτοβουλία Adapt, το Ευρωπαϊκό Κοινωνικό Ταμείο και το κράτος μέλος συγχρηματοδοτούν τις δράσεις σύμφωνα με τους όρους που καθορίζονται από την κοινοτική απόφαση χορήγησης οικονομικών πόρων, που απευθύνεται στο κράτος μέλος.

Για την περίοδο 1994-1999 όσο αφορά το πολυπεριφερειακό λειτουργικό πρόγραμμα, η Επιτροπή καθόρισε προθεσμία για την ανάληψη των υποχρεώσεων έως τις 31 Δεκεμβρίου 1999 και για την εκκαθάριση των πληρωμών έως τις 31 Δεκεμβρίου 2001. Όσον αφορά τον Adapt, καθορίστηκε προθεσμία για την ανάληψη υποχρεώσεων έως τις 31 Δεκεμβρίου 1999 και για τις τελικές πληρωμές έως τις 31 Δεκεμβρίου 2000. Όσον αφορά το Emploi, καθορίστηκε προθεσμία για την ανάληψη υποχρεώσεων έως τις 31 Δεκεμβρίου 1999 και για τις τελικές πληρωμές έως τις 31 Δεκεμβρίου 2000.

2. Κατόπιν αίτησης δεόντως αιτιολογημένης εκ μέρους του κράτους μέλους, οι παραπάνω προθεσμίες μπορούν ενδεχομένως να αποτελέσουν αντικείμενο νέας διαπραγμάτευσης στο πλαίσιο της σύμπραξης, όμως, λαμβανομένου υπόψη του ότι η προθεσμία είναι μεγάλη, καμιά διευθέτηση αυτού του είδους δεν μελετάται προς το παρόν.

Καθόσον η ανάληψη οικονομικών υποχρεώσεων αφορά το σύνολο του λειτουργικού προγράμματος, οι χορηγούμενες πιστώσεις δεν θα υποστούν καμιά συνέπεια εάν δεν αρχίσει μια από τις δράσεις.

3. Στο πλαίσιο αυτό, το κράτος μέλος είναι επιφορτισμένο με την εφαρμογή και την παρακολούθηση των δράσεων και καθορίζει προς το σκοπό αυτό τις διατυπώσεις προς τις οποίες οφείλουν να συμμορφώνονται οι υπεύθυνοι κατά την υλοποίηση των σχεδίων τους. Στην περίπτωση των κοινοτικών πρωτοβουλιών, πρόκειται για εθνικά προγράμματα. Οι επιτροπές παρακολούθησης αυτών των προγραμμάτων μπορούν επομένως να προτείνουν μια ανακατανομή μεταξύ περιφερειών σε περίπτωση μη χρησιμοποίησης του ποσού της χρηματοδότησης.
ΓΡΑΠΤΗ ΕΡΩΤΗΣΗ E-2928/97 υποβολή: Elly Plooij-van Gorsel (ELDR) προς την Επιτροπή (17 Σεπτεμβρίου 1997)

Θέμα: Διακρίσεις απορρέουσες από τη βελγική νομοθεσία για τα ταχυδρομεία

Σύμφωνα με τη βελγική νομοθεσία, στα ταχυδρομεία δεν γίνονται δεκτές (πλην ορισμένων εξαιρέσεων) οι επιταγές πληρωμής που καταθέτουν αλλοδαποί χωρίς μόνιμη διεύθυνση στο Βέλγιο ή στο Λουξεμβούργο και απευθύνονται σε Βέλγους παραλήπτες. Ως συνέπεια τούτου ένας Ολλανδός πολίτης που διαμένει στις Κάτω Χώρες δεν μπορεί να πραγματοποιήσει σε βελγικό ταχυδρομείο πληρωμή για κάτοχο τραπεζικού λογαριασμού στο Βέλγιο.

1. Κρίνει η Επιτροπή ότι πρόκειται για διακρίσεις λόγω εθνικότητος;

2. Πιστεύει η Επιτροπή ότι η εν λόγω βελγική νομοθεσία αποτελεί εμπόδιο και αντιβαίνει προς την ευρωπαϊκή νομοθεσία σχετικά με την εσωτερική αγορά;

3. Εάν ναι ποιές ενέργειες προτίθεται να αναλάβει η Επιτροπή επ' αυτού;

Απάντηση του κ.Monti εξ'ονόματος της Επιτροπής (19 Νοεμβρίου 1997)

Η Επιτροπή επικοινώνησε με τις υπηρεσίες των βελγικών ταχυδρομείων. Οι υπηρεσίες αυτές επιβεβαίωσαν ότι οι εσωτερικές οδηγίες προβλέπουν ότι «δεν γίνονται δεκτές επιταγές πληρωμής που καταθέτουν αλλοδαποί χωρίς μόνιμη διεύθυνση στο Βέλγιο ή στο Λουξεμβούργο και απευθύνονται σε βέλγους παραλήπτες» (πλην ορισμένων εξαιρέσεων). Επιβεβαιώνουν έτσι όσα υποστηρίζει το αξιότιμο μέλος του Κοινοβουλίου.

Μια διάταξη που περιορίζει τη δυνατότητα των ταχυδρομικών πιστωτικών οργανισμών να δέχονται εμβάσματα από την πλευρά μη μονίμων κατοίκων αποτελεί -σύμφωνα με τη διαρκή νομολογία του Δικαστηρίου των Ευρωπαϊκών Κοινοτήτων ((Υπόθεση C-175/88, Biehl κατά Administration des contributions du Grand-Duche de Luxembourg, Συλλογή 1990 σελίδα I-1779. )) -περιορισμό στην ελεύθερη παροχή υπηρεσιών στο μέτρο όπου πλήττει συνήθως τους αποδέκτες υπηρεσιών που δεν είναι βέλγοι.

Ο περιορισμός αυτός δεν είναι απαραιτήτως αντίθετος με το κοινοτικό δίκαιο στο μέτρο που θα μπορούσε να δικαιολογηθεί για λόγους δημοσίου συμφέροντος. Ωστόσο, το Δικαστήριο των Ευρωπαϊκών Κοινοτήτων εμφανίζεται περιοριστικό στην αξιολόγηση τέτοιων δικαιολογιών.

Η Επιτροπή θα εξετάσει λεπτομερέστερα το πρόβλημα που θέτει το αξιότιμο μέλος του Κοινοβουλίου. Αν η εξέταση αυτή οδηγήσει την Επιτροπή να συμπεράνει ότι ο εν λόγω περιορισμός δεν μπορεί να δικαιολογηθεί, θα απευθύνει προειδοποιητική επιστολή στο εν λόγω κράτος μέλος.
ΓΡΑΠΤΗ ΕΡΩΤΗΣΗ E-3543/97 υποβολή: Joan Vallvι (ELDR) προς την Επιτροπή (12 Νοεμβρίου 1997)

Θέμα: Πρωτοβουλία Konver

Στη βάση της πρωτοβουλίας Konver για την αναδιάρθρωση της πολεμικής βιομηχανίας, η Επιτροπή ζήτησε από τις κυβερνήσεις των κρατών μελών, τον Ιούλιο του 1994, να προτείνουν περιοχές οι οποίες θα έπρεπε να επωφεληθούν από τους σχετικούς πόρους μέσω του Konver, ώστε στη συνέχεια να αποφασίσει η ίδια η Επιτροπή ποιές από τις προτεινόμενες περιοχές θα εισπράξουν τελικά τους κοινοτικούς αυτούς πόρους.

Θα μπορούσε η Επιτροπή να ανακοινώσει τον κατάλογο των περιοχών της Ισπανίας που εισέπραξαν πόρους της πρωτοβουλίας Konver, προσδιορίζοντας τις επιδοτηθείσες δραστηριότητες και το ύψος της επιδότησης;

Απάντηση της κ.Wulf-Mathies εξ ονόματος της Επιτροπής (22 Δεκεμβρίου 1997)

Ο κατάλογος που περιλαμβάνει τις περιοχές της Ισπανίας που είναι επιλέξιμες για την κοινοτική πρωτοβουλία Konver-II (1995-1999) έχει δημοσιευθεί στην Επίσημη Εφημερίδα ((ΕΕ C 402 της 31.12.1994 )).

Η Επιτροπή δεν είναι σε θέση να παράσχει πληροφορίες σχετικά με τις δράσεις που θα χρηματοδοτηθούν και τα ποσά που τους αντιστοιχούν, καθώς δεν έχει ακόμη ολοκληρωθεί η διαδικασία έγκρισης του επιχειρησιακού προγράμματος της Ισπανίας σχετικά με την ανωτέρω κοινοτική πρωτοβουλία.

Το αξιότιμο μέλος του Κοινοβουλίου θα λάβει τις πληροφορίες αυτές, αμέσως μόλις εγκριθεί το εν λόγω πρόγραμμα.
ΓΡΑΠΤΗ ΕΡΩΤΗΣΗ E-3292/97 υποβολή: Wolfgang Kreissl-Dφrfler (V) προς την Επιτροπή (20 Οκτωβρίου 1997)

Θέμα: Πρόσβαση στην αγορά για τις Λιγότερο Αναπτυγμένες Χώρες (ΛΑΧ)

Τι προσπάθειες έχει καταβάλει η Επιτροπή όσον αφορά με την απόφαση του Συμβουλίου να καλέσει τρίτες χώρες για τις ΛΑX να βελτιώσουν την πρόσβαση στον χώρο της αγοράς;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-3292/97 και E-3293/97 (1 Δεκεμβρίου 1997)

Το Συμβούλιο ζήτησε, τον Ιούνιο του 1997, από την Επιτροπή να του υποβάλλει προτάσεις ούτως ώστε να καταλήξει στην ίση μεταχείριση του συνόλου των λιγότερο προηγμένων χωρών, την 1η Ιανουαρίου 1998. Η Επιτροπή ετοιμάζει ενεργά τις προτάσεις αυτές λαμβάνοντας υπόψη τις δεσμεύσεις της Κοινότητας στο πλαίσιο της σύμβασης της Λομέ καθώς και τις διατάξεις του συστήματος γενικευμένων προτιμήσεων. 'Εχοντας υπόψη τις διαρθρωτικές διαφορές μεταξύ των εμπορικών καθεστώτων που εφαρμόζει η Κοινότητα αφενός, στις λιγότερο προηγμένες χώρες που αποτελούν μέρη της σύμβασης της Λομέ και, αφετέρου, στις λιγότερο προηγμένες χώρες που δεν αποτελούν μέρη της εν λόγω σύμβασης, συναντώνται πράγματι ορισμένες τεχνικές δυσκολίες για τις οποίες αναμένονται λύσεις. Μόλις βρεθούν οι λύσεις αυτές, θα υποβληθεί πρόταση στο Συμβούλιο, το συντομότερο δυνατό.
ΓΡΑΠΤΗ ΕΡΩΤΗΣΗ E-3406/97 υποβολή: Concepciσ Ferrer (PPE) προς την Επιτροπή (28 Οκτωβρίου 1997)

Θέμα: Νεωτεριστικά μέτρα του ΕΤΠΑ

Η Επιτροπή επέλεξε για την περίοδο 1995-1999 οκτώ τομείς δράσης και συνεργασίας στο πλαίσιο των νεωτεριστικών μέτρων του ΕΤΠΑ (Άρθρο 10 του Κανονισμού ΕΤΠΑ). Οι οκτώ αυτοί τομείς είναι οι νέες πηγές απασχόλησης, ο πολιτισμός και η κληρονομιά, η προώθηση της τεχνολογικής καινοτομίας, η κοινωνία των πληροφοριών, η χωροταξία, η πολεοδομική ανάπτυξη, η εσωτερική διαπεριφερειακή συνεργασία και η εξωτερική διαπεριφερειακή συνεργασία.

Είναι σε θέση η Επιτροπή να μας πει όσον αφορά κάθε έναν από τους ανωτέρω τομείς και κάθε κράτος μέλος (ή ομάδα κρατών μελών στην περίπτωση διακρατικών σχεδίων), πόσα σχέδια υποβλήθηκαν, πόσα από αυτά έχουν ως σήμερα εγκριθεί και πόσα χρήματα, σε Ecu, έχουν χορηγηθεί;

Ποιό είναι το ύψος της προβλεπόμενης χρηματοδότησης για κάθε έναν από τους οκτώ αυτούς τομείς για την περίοδο 1995-1999;

Απάντηση της κ. Wulf-Mathies εξ ονόματος της Επιτροπής (9 Δεκεμβρίου 1997)

Οι πίνακες με τις απαραίτητες πληροφορίες, σχετικά με έξι από τα οκτώ προγράμματα που αναφέρονται στην ερώτηση, αποστέλλονται απευθείας στο αξιότιμο μέλος του Κοινοβουλίου καθώς και στη γραμματεία του Κοινοβουλίου. Μέχρι σήμερα, για τα έξι αυτά προγράμματα έχουν προβλεφθεί κονδύλια ύψους 133 εκατ. ECU από το Ευρωπαϊκό Ταμείο Περιφερειακής Ανάπτυξης, τα οποία προέρχονται από προϋπολογισμό ύψους 190 εκατ. ECU για την περίοδο 1995-1999. Παράλληλα, ορισμένα έργα τυγχάνουν συνεισφορών από το Ευρωπαϊκό Κοινωνικό Ταμείο ή το πρόγραμμα PHARE. Από τα 1.483 έργα που υποβλήθηκαν στο πλαίσιο των ανωτέρω έξι προγραμμάτων, εγκρίθηκαν τα 161. Τα προγράμματα που αφορούν την εσωτερική διαπεριφερειακή συνεργασία (RECITE II, προϋπολογισμός ύψους 110 εκατ. ECU) και την εξωτερική διαπεριφερειακή συνεργασία (ECOS-OUVERTURE, προϋπολογισμός ύψους 70 εκατ. ECU), δεν έχουν ακόμη ολοκληρωθεί.
ΓΡΑΠΤΗ ΕΡΩΤΗΣΗ P-3402/97 υποβολή: Freddy Blak (PSE) προς την Επιτροπή (16 Οκτωβρίου 1997)

Θέμα: Δραστηριότητες που εξαιρούνται από την οδηγία για το χρόνο εργασίας

1. Από το Λευκό Βιβλίο της Επιτροπής (COM(97)334) σχετικά με τους κλάδους και τις δραστηριότητες που εξαιρούνται από την οδηγία για το χρόνο εργασίας (93/104/ΕΚ ((ΕΕ L 307 της 13.12.1993, σελ. 18 ))) προκύπτει ότι το μη-κινητό προσωπικό του τομέα των μεταφορών εξαιρείται από το γενικό πεδίο εφαρμογής της οδηγίας. Έχει επίγνωση η Επιτροπή του γεγονότος ότι αυτό συνεπάγεται στρέβλωση του ανταγωνισμού μεταξύ του τομέα των μεταφορών αφενός και του βιομηχανικού τομέα που συνεργάζεται με τον πρώτο αφετέρου;

2. Μπορεί η Επιτροπή να εξηγήσει λεπτομερέστερα κατά πόσο θεωρεί λογικό ότι π.χ. ένας πράκτορας διαμετακόμισης που εργάζεται στο τμήμα μεταφορών βιομηχανικής επιχείρησης καλύπτεται από την οδηγία για το χρόνο εργασίας, ενώ ένας πράκτορας διαμετακόμισης που απασχολείται στο τμήμα μεταφορών μεταφορικής εταιρίας δεν καλύπτεται από την ίδια οδηγία;

3. Ποιές πρωτοβουλίες προτίθεται η Επιτροπή να αναλάβει στον εν λόγω τομέα προκειμένου να διορθώσει ενδεχομένως την κατάσταση αυτή και να δημιουργήσει ισότιμους όρους ανταγωνισμού και καλύτερες συνθήκες για τους απασχολημένους στον τομέα των μεταφορών;

Απάντηση του κ. Flynn εξ ονόματος της Επιτροπής (28 Νοεμβρίου 1997)

Στο Λευκό Βιβλίο σχετικά με τους τομείς και τις δραστηριότητες που εξαιρούνται από την οδηγία του Συμβουλίου 93/104/ΕΚ της 22.02.1993 όσον αφορά ορισμένες πτυχές της οργάνωσης του χρόνου εργασίας, η Ευρωπαϊκή Επιτροπή αναφέρει πράγματι (παράγραφος 14) ότι «Ο τρόπος με τον οποίο σχεδιάζονται οι εξαιρέσεις έχει ερμηνευθεί ωσάν να προϋποθέτει ότι οι εργαζόμενοι στους τομείς μεταφορών... εξαιρούνται από το πεδίο εφαρμογής της οδηγίας, ακόμη και εκείνοι οι οποίοι εκτελούν καθιστική εργασία». Αυτό το Λευκό Βιβλίο εξακολουθεί να υποστηρίζει ότι η Ευρ. Επιτροπή θεωρεί ότι αυτό πρέπει να διασαφηνιστεί, καθόσον δεν υπάρχει αντικειμενικός λόγος για τον οποίο οι «μη κινητοί» εργαζόμενοι πρέπει να τυγχάνουν διαφορετικής μεταχείρισης από τους εργαζομένους οι οποίοι διεξάγουν παρόμοια καθήκοντα σε άλλες βιομηχανίες.

Το Λευκό Βιβλίο αναφέρει (παράγραφος 17) ότι «ενώ ο στόχος είναι η προστασία της υγείας και της ασφάλειας, η Ευρ. Επιτροπή είναι ευαίσθητη στο αποτέλεσμα πιθανών στρεβλώσεων του ανταγωνισμού και στην επιτακτική ανάγκη εξασφάλισης της ασφάλειας των μεταφορών και αυτός είναι ο λόγος για τον οποίο ευνοείται μια ολοκληρωμένη προσέγγιση της εφαρμογής της πολιτικής μεταφορών και της κοινωνικής πολιτικής της Κοινότητας σ' αυτό το Λευκό Βιβλίο.

Για να διορθωθεί αυτή η κατάσταση, η Ευρ. Επιτροπή προτείνει, μεταξύ άλλων, την επέκταση της εφαρμογής όλων των διατάξεων της οδηγίας 93/104/ΕΚ σε όλους τους μη κινητούς εργαζομένους, με τη διενέργεια παράλληλα κάθε κατάλληλης διόρθωσης των αποκλίσεων.
ΓΡΑΠΤΗ ΕΡΩΤΗΣΗ E-3539/97 υποβολή: Glyn Ford (PSE) προς την Επιτροπή (12 Νοεμβρίου 1997)

Θέμα: Δικαιώματα των πεζοπόρων στη Μαγιόρκα;

Γνωρίζει η Επιτροπή ότι οι κτηματίες στη Μαγιόρκα απαγορεύουν στους πεζοπόρους την πρόσβαση σε παραδοσιακές οδούς πεζοπορίας;

Εάν, όπως λέγεται, το κλείσιμο των οδών αυτών είναι αποτέλεσμα σχεδίων ανάπτυξης που χρηματοδοτούνται από την ΕΕ, θα ήταν η Επιτροπή διατεθειμένη να ασκήσει την επιρροή της προκειμένου να εξασφαλισθεί ότι η καλύτερη πρόβαση για τα τροχοφόρα δεν θα οδηγήσει σε κλείσιμο των προσβάσεων στα μονοπάτια που χρησιμοποιούν οι πεζοπόροι;

Απάντηση του κ. Fischler εξ ονόματος της Επιτροπή (22 Δεκεμβρίου 1997)

Το πρόγραμμα ανάπτυξης των αγροτικών περιοχών των Βαλεαρίδων προβλέπει, στο πλαίσιο του στόχου 5β της μεταρρύθμισης των διαρθρωτικών ταμείων, την κοινοτική συγχρηματοδότηση των ενισχύσεων που διατίθενται από την Περιφέρεια για την αποκατάσταση των τυπικών πέτρινων περιφράξεων των αγροτεμαχίων. Η εν λόγω ενέργεια αξιοποίησης της ιστορικής και πολιτισμικής κληρονομιάς, στοχεύει στην ανάπτυξη ποιοτικού τουρισμού στις αγροτικές περιοχές της ενδοχώρας.

Οι περιφερειακές αρχές των Βαλεαρίδων, οι οποίες είναι αρμόδιες για τη διάθεση των σχετικών ενισχύσεων, οφείλουν να διασφαλίζουν την τήρηση των νομικών και διοικητικών διατάξεων, καθώς, επίσης, να συμβάλλουν στην επιτυχία του μέτρου προώθησης του αγροτικού τουρισμού, ο οποίος έχει αποδειχθεί ότι ευνοείται ιδιαίτερα από την ύπαρξη μονοπατιών που επιτρέπουν τη διέλευση των πεζών.

Η Επιτροπή θα εξετάσει το ερώτημα κατά την προσεχή συνεδρίαση της επιτροπής παρακολούθησης του προγράμματος, προκειμένου να ενημερώσει τις περιφερειακές αρχές σχετικά με τα ενδεχόμενα μη επιθυμητά αποτελέσματα, τα οποία επεσήμανε το αξιότιμο μέλος του Κοινοβουλίου.